Lexus UX eintlik 'n stadsjapie - Love George NEWS
Home Motoring Lexus UX eintlik 'n stadsjapie
Lexus UX eintlik 'n stadsjapie
Ons kan dit nie genoeg beklemtoon nie: die SUV mark is 'n ontluikende mark. Daar word konstant na nuwe nismarkte gesoek; selfs 'n nismark in 'n nismark! Dis terselfdetyd wonderlik én vreesaanjaend, maar feit bly staan dat vervaardigers nie op hulle laat wag nie. Lexus is een van hierdie vervaardigers wie se fokus die laaste paar jaar grootliks na SUVs geswaai het. Nie minder as vier model-reekse beslaan Lexus se SUV stal; en elke reeks bied iets vir 'n spesifieke koper. Die LX is vir die rykes, terwyl die NX die intree-reeks tot Lexus se SUVs is. Wel, dis totdat die UX geland het.
Die UX word as 'n SUV vir die hedendaagse stadsjapie bemark en is dan heel geskik vir die's van ons wat bietjie uit wil staan. Hierdie SUV spog met 'n ontwerp wat hom half as 'n luikrûg vermom; ongetwyfeld 'n resep wat die regte geluide maak en aandag trek.
Hierdie UX200 F-Sport is die top-model in die drie-model reeks en deel die kar dieselfde enjin en ratkas as die EX model. Maar waar die F-Sport homself onderskei is met sy ontwerp. Die SUV spog met 'F-Sport' kentekens, 'n chroom strook wat om die sierrooster hardloop, en netjiese 18-duim wiele. Binne word alles 'n stap verder geneem is die eerste ontmoeting daardie rooi leer sitplekke. Teenoor die groen van ons toetsmodel, skep die rooi binneruim 'n lekker kontras. Wanneer mens in die voorste sitplekke klim, skuif dit vorentoe tot in die laaste gestoorde posisie. Met die uitklim skuif dit terug, alles om verbruiklikheid te vergemaklik. Daar is darem 'n laairuim van 440L, so mens kan jou familie én hul bagasie inlaai vir 'n naweek weg. Verder spog die UX200 F-Sport met voorste sitplekke wat kan verkoel en verhit, aanpasbare spoedbeheer, satelliet navigasie, stembeheer, en agt lugsakke. Die lysie is nog langer…
Die F-Sport se natuurlik-geaspireerde enjin lewer kragvlakke van 126kW en 205Nm. Verrigting sal nie die teer onder jou voet smelt nie, maar die SUV tel lekker spoed op en hardloop dit met 'n versekerheid op die lang pad. Deur die draaie voel dit geplant en word bakrol baie goed tot 'n minimum beperk. Lexus het hul deel gedoen om te sorg dat die UX200 F-Sport se ritgehalte aan daardie kenmerkende Lexus eienskappe voldoen, en dit wys.
Teen R751 100 is die UX200 F-Sport nie goedkoop nie, maar dis 'n premium produk en die algehele pakket sal jou die kop laat knik. Die teikengehoor sal die SUV waardeer vir wat dit is en sal hul tyd agter die stuurwiel geniet. Die UX is 'n mooi wa en beslis gepas vir lewe in die stad.